АҞӘА, рашәара 19 — Sputnik, Бадраҟ Аҩӡба. Аԥснытәи аекскурсиамҩаԥгаҩцәа шәҩык инарзынаԥшуа рдокументқәа нарышьҭит аттестациа аиҭахысразы. Урҭ рҟынтәи 36-ҩык акатегориақәа рыҭоуп ҳәа Sputnik иазеиҭеиҳәеит Аԥсны Акурортқәеи атуризми рминистр ихаҭыԥуаҩ Асҭамыр Ахба.
"Аекскурсиамҩаԥгаҩцәа есышықәса атетестациа иахрыжьуеит. Иҟоуп аҩбатәи акатегориа змоу", — иҳәоит иара.
Аттестацта ахысра аԥхьа аекскурсиамҩагаҩцәа акурсқәа ирхысны рдокументқәа нарышьҭроуп аттестациа аиҭахысразы ҳәа иҳәоит аминистр ихаҭыԥуаҩ.
"Адокументқәа еиқәшәазар, акомиссиа амаршрутқәеи апрограммақәеи рыла азҵаарақәа рыҭаны аттестациа иахрыжьуеит. Абри ашьҭахь ироуеит аттестациа ишахысыз азы аршаҳаҭга", — иҳәоит иара.
Абри адокумент шьаҭас иҟаҵаны аекскурсиамҩаԥгаҩцәа атуристтә екскурсиатә еиҿкаарақәа рҟны русура хацдыркыр алшоит.
" 50 мшы (50 реис) атуристтә екскурсиатә еиҿкаарақәа рҟны аус зуз аекскурсиамҩаԥгаҩ шықәсык астаж иоуеит. Хы-шықәсатәи иусура ашьҭахь иара иоур алшоит аҩбатәи акатегориа. Усҟан иара 150 реис мҩаԥигахьазароуп", — иҳәеит иара.
Асҭамыр Ахба иазгәеиҭеит аҩбатәи акатегориа змоу аекскурсиамҩаԥгаҩ ԥшьы-шықәса рышьҭахь аттестациа деиҭахысыр шакәу.
Аԥсны Акурортқәеи атуризми рминистрра ареестр аҿы иҭаҩуп 148-ҩык аекскурсиамҩаԥгаҩцәа актәи акатегориа змоу, 65-ҩык аҩбатәи акатегориа змоу.